ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΠΕΜΠΤΟ ΤΜΗΜΑ) ΤΗΣ 29ΗΣ ΙΟΥΝΙΟΥ 1995. - ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΤΑ ΕΛΛΗΝΙΚΗΣ ΔΗΜΟΚΡΑΤΙΑΣ. - ΠΑΡΑΒΑΣΗ ΚΡΑΤΟΥΣ ΜΕΛΟΥΣ - ΜΗ ΜΕΤΑΦΟΡΑ ΤΩΝ ΟΔΗΓΙΩΝ 90/219/ΕΟΚ ΚΑΙ 90/220/ΕΟΚ ΣΤΟ ΕΣΩΤΕΡΙΚΟ ΔΙΚΑΙΟ - ΓΕΝΕΤΙΚΩΣ ΤΡΟΠΟΠΟΙΗΜΕΝΟΙ ΟΡΓΑΝΙΣΜΟΙ. - ΥΠΟΘΕΣΗ C-170/94.



Συλλογή της Νομολογίας του Δικαστηρίου 1995 σελίδα I-01819



Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Κράτη μέλη * Υποχρεώσεις * Εκτέλεση των οδηγιών * Μη αμφισβητούμενη παράβαση

(Συνθήκη ΕΚ, άρθρο 169)

Διάδικοι

Στην υπόθεση C-170/94,

Επιτροπή των Ευρωπαϊκών Κοινοτήτων, εκπροσωπούμενη από τη Μαρία Κοντού-Durande, μέλος της Νομικής Υπηρεσίας, με αντίκλητο στο Λουξεμβούργο τον Γεώργιο Κρεμλή, μέλος της Νομικής Υπηρεσίας, Centre Wagner, Kirchberg,

προσφεύγουσα,

κατά

Ελληνικής Δημοκρατίας, εκπροσωπουμένης από τον Παναγιώτη Μυλωνόπουλο, νομικό συνεργάτη στην Ειδική Νομική Υπηρεσία Ευρωπαϊκών Κοινοτήτων του Υπουργείου Εξωτερικών, και τη Νανά Δαφνίου, γραμματέα στην ίδια υπηρεσία, με τόπο επιδόσεων στο Λουξεμβούργο την Πρεσβεία της Ελλάδος, 117, Val Sainte-Croix,

καθής,

που έχει ως αντικείμενο να αναγνωρισθεί ότι η Ελληνική Δημοκρατία, μη λαμβάνοντας ή μη κοινοποιώντας, εντός της ταχθείσας προθεσμίας, τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί προς την οδηγία 90/219/ΕΟΚ του Συμβουλίου, της 23ης Απριλίου 1990, για την περιορισμένη χρήση γενετικώς τροποποιημένων μικροοργανισμών (ΕΕ L 117, σ. 1), και προς την οδηγία 90/220/ΕΟΚ του Συμβουλίου, της 23ης Απριλίου 1990, για τη σκόπιμη απελευθέρωση γενετικώς τροποποιημένων οργανισμών στο περιβάλλον (ΕΕ L 117, σ. 15), παρέβη τις υποχρεώσεις που υπέχει από τη Συνθήκη ΕΚ,

ΤΟ ΔΙΚΑΣΤΗΡΙΟ (πέμπτο τμήμα),

συγκείμενο από τους C. Gulmann, πρόεδρο τμήματος, P. Jann, J. C. Moitinho de Almeida, D. A. O. Edward και L. Sevon (εισηγητή), δικαστές,

γενικός εισαγγελέας: F. G. Jacobs

γραμματέας: R. Grass

έχοντας υπόψη την έκθεση τoυ εισηγητή δικαστή,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 4ης Μαΐου 1995,

εκδίδει την ακόλουθη

Απόφαση

Σκεπτικό της απόφασης

1 Με δικόγραφο που πρωτοκολλήθηκε στη Γραμματεία του Δικαστηρίου στις 20 Ιουνίου 1994, η Επιτροπή των Ευρωπαϊκών Κοινοτήτων άσκησε, δυνάμει του άρθρου 169 της Συνθήκης ΕΚ, προσφυγή με αίτημα να αναγνωρισθεί ότι η Ελληνική Δημοκρατία, μη λαμβάνοντας ή μη κοινοποιώντας, εντός της ταχθείσας προθεσμίας, τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί προς την οδηγία 90/219/ΕΟΚ του Συμβουλίου, της 23ης Απριλίου 1990, για την περιορισμένη χρήση γενετικώς τροποποιημένων μικροοργανισμών (ΕΕ L 117, σ. 1), και προς την οδηγία 90/220/ΕΟΚ του Συμβουλίου, της 23ης Απριλίου 1990, για τη σκόπιμη απελευθέρωση γενετικώς τροποποιημένων οργανισμών στο περιβάλλον (ΕΕ L 117, σ. 15), παρέβη τις υποχρεώσεις που υπέχει από τη Συνθήκη ΕΚ.

2 Το άρθρο 22 της οδηγίας 90/219 ορίζει ότι τα κράτη μέλη πρέπει να θέσουν σε ισχύ τις αναγκαίες νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση προς την οδηγία αυτή το αργότερο μέχρι τις 23 Οκτωβρίου 1991. Το άρθρο 23 της οδηγίας 90/220 ορίζει ότι οι διατάξεις μεταφοράς πρέπει να τεθούν σε ισχύ πριν από τις 23 Οκτωβρίου 1991. Τα δύο άρθρα ορίζουν ότι τα κράτη μέλη πρέπει να πληροφορήσουν αμέσως την Επιτροπή σχετικά με τις θεσπισθείσες διατάξεις.

3 Η Επιτροπή, επειδή δεν έλαβε καμία κοινοποίηση μέτρων μεταφοράς των οδηγιών στο εσωτερικό δίκαιο και επειδή δεν διέθετε κανένα στοιχείο που να της επιτρέπει να συναγάγει ότι η Ελληνική Δημοκρατία εκπλήρωσε την υποχρέωσή της να θέσει σε ισχύ τις αναγκαίες διατάξεις εντός της ταχθείσας προθεσμίας, κάλεσε, με έγγραφο της 20ής Μαΐου 1992, την Ελληνική Δημοκρατία να υποβάλει τις παρατηρήσεις της εντός προθεσμίας δύο μηνών, κατ' εφαρμογήν του άρθρου 169, πρώτο εδάφιο, της Συνθήκης. Με έγγραφο της 14ης Σεπτεμβρίου 1992, η Ελληνική Δημοκρατία ειδοποίησε την Επιτροπή ότι τα αναγκαία μέτρα για τη συμμόρφωση προς τις οδηγίες προετοιμάζονταν.

4 Στις 25 Μαΐου 1993, η Επιτροπή απηύθυνε αιτιολογημένη γνώμη στην Ελληνική Δημοκρατία, καλώντας την να λάβει τα απαιτούμενα μέτρα για να συμμορφωθεί προς την εν λόγω γνώμη εντός προθεσμίας δύο μηνών. Η Επιτροπή δεν έλαβε απάντηση. Εν συνεχεία, η Επιτροπή επιδίωξε να λάβει πληροφοριακά στοιχεία κατά τη διάρκεια συσκέψεως με τις ελληνικές αρχές, οι οποίες απάντησαν ότι τα μέτρα για τη μεταφορά των οδηγιών στο εσωτερικό δίκαιο βρίσκονταν υπό επεξεργασία. Κατόπιν τούτου, η Επιτροπή άσκησε την παρούσα προσφυγή.

5 Η Επιτροπή, με το δικόγραφο της προσφυγής της, υπενθυμίζει τα άρθρα 22 της οδηγίας 90/219 και 23 της οδηγίας 90/220, καθώς και τα άρθρα 5, πρώτο εδάφιο, και 189, τρίτο εδάφιο, της Συνθήκης και ισχυρίζεται ότι η Ελληνική Δημοκρατία έπρεπε να λάβει τα αναγκαία μέτρα για τη συμμόρφωση προς τις εν λόγω οδηγίες εντός των ταχθεισών προθεσμιών και ότι, μη λαμβάνοντάς τα, παρέβη τις υποχρεώσεις της.

6 Η Ελληνική Δημοκρατία, ενώ ζητεί την απόρριψη της προσφυγής, δεν αμφισβητεί το γεγονός ότι οι οδηγίες δεν μεταφέρθηκαν στο εσωτερικό δίκαιο εντός των ταχθεισών προθεσμιών. Η Ελληνική Δημοκρατία, τελικά, στο υπόμνημα ανταπαντήσεως, εκθέτει μόνον ότι η ελληνική Διοίκηση έχει συγκροτήσει επιτροπή, αποτελούμενη από εκπροσώπους όλων των συναρμοδίων αρχών και του επιστημονικού κόσμου, για την επεξεργασία δύο σχεδίων κοινών υπουργικών αποφάσεων που προορίζονται να θέσουν σε εφαρμογή τις οδηγίες. Η Ελληνική Δημοκρατία επισυνάπτει τα δύο αυτά σχέδια στο υπόμνημά της.

7 Δεδομένου ότι η μεταφορά των οδηγιών στο εσωτερικό δίκαιο δεν πραγματοποιήθηκε εντός των ταχθεισών προθεσμιών, διαπιστώνεται η ύπαρξη της παραβάσεως που επικαλείται συναφώς η Επιτροπή.

8 Συνεπώς, η Ελληνική Δημοκρατία, μη λαμβάνοντας εντός των ταχθεισών προθεσμιών τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί προς την οδηγία 90/219 και προς την οδηγία 90/220, παρέβη τις υποχρεώσεις που υπέχει από τη Συνθήκη.

Απόφαση για τα δικαστικά έξοδα

Επί των δικαστικών εξόδων

9 Σύμφωνα με το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα έξοδα, εφόσον υπήρχε σχετικό αίτημα του νικήσαντος διαδίκου. Η Επιτροπή ζήτησε να καταδικασθεί η Ελληνική Δημοκρατία στα δικαστικά έξοδα. Δεδομένου ότι η Ελληνική Δημοκρατία ηττήθηκε, πρέπει να καταδικασθεί στα δικαστικά έξοδα.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (πέμπτο τμήμα)

αποφασίζει:

1) Η Ελληνική Δημοκρατία, μη λαμβάνοντας εντός των ταχθεισών προθεσμιών, τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθεί προς την οδηγία 90/219/ΕΟΚ του Συμβουλίου, της 23ης Απριλίου 1990, για την περιορισμένη χρήση γενετικώς τροποποιημένων μικροοργανισμών, και προς την οδηγία 90/220/ΕΟΚ του Συμβουλίου, της 23ης Απριλίου 1990, για τη σκόπιμη απελευθέρωση γενετικώς τροποποιημένων οργανισμών στο περιβάλλον, παρέβη τις υποχρεώσεις που υπέχει από τη Συνθήκη ΕΚ.

2) Καταδικάζει την Ελληνική Δημοκρατία στα δικαστικά έξοδα.